GUNKUL ปิดจ๊อบซื้อหุ้นคืน 99 ล้านหุ้น มูลค่า 304.67 ลบ.
GUNKUL ปิดจ๊อบซื้อหุ้นคืน 99 ล้านหุ้น มูลค่า 304.67 ลบ.
25 ต.ค. 2561

บริษัท กันกุลเอ็นจิเนียริ่ง  จำกัด (มหาชน) หรือ GUNKUL แจ้งว่าบริษัทได้สิ้นสุดการดำเนินโครงการซื้อหุ้นคืนเพื่อการบริหารทางการเงิน (Treasury Stock) แล้วเมื่อวันที่ 24 ต.ค.61 โดยบริษัทได้ซื้อหุ้นตามโครงการดังกล่าวเป็นจำนวนทั้งสิ้น 99,043,700 หุ้น หรือคิดเป็นร้อยละ 1.34 ของจำนวนหุ้นที่จำหน่ายได้แล้วทั้งหมดของบริษัท รวมเป็นมูลค่ารวมของหุ้นที่ซื้อคืนทั้งสิ้นเท่ากับ 304,674,256 บาท
ขณะที่ตามแผนการดำเนินโครงการดังกล่าว บริษัทจะใช้วงเงินสูงสุดที่ใช้ในการซื้อหุ้นคืน ไม่เกิน 1,000 ล้านบาท โดยจำนวนหุ้นที่จะซื้อคืนสูงสุด ไม่เกิน 300,000,000 หุ้น มูลค่าที่ตราไว้หุ้นละ 0.25 บาท ซึ่งคิดเป็นร้อยละ 4.04 ของหุ้นที่จำหน่ายได้แล้วทั้งหมดของบริษัทระหว่างวันที่ 25 เม.ย.-24 ต.ค.61
สำหรับการจำหน่ายหุ้นที่ซื้อคืนตามโครงการซื้อหุ้นคืนในครั้งนี้ บริษัทจะนำเสนอต่อที่ประชุมคณะกรรมการบริษัทเพื่อพิจารณาอีกครั้ง และจะแจ้งให้ทราบต่อไป ทั้งนี้ ตามกฎเกณฑ์ที่เกี่ยวข้อง บริษัทที่ซื้อหุ้นคืนจะสามารถจำหน่ายหุ้นที่ซื้อคืนได้ภายหลังพ้นกำหนด 6 เดือน นับจากวันที่ซื้อหุ้นคืนเสร็จสิ้น แต่ต้องไม่เกิน 3 ปี และในกรณีที่บริษัทไม่จำหน่าย หรือจำหน่ายหุ้นที่ซื้อคืนไม่หมดภายในระยะเวลาที่กำหนด ให้บริษัทลดทุนที่ชำระแล้วโดยวิธีตัดหุ้นจดทะเบียนที่ซื้อคืนและยังไม่ได้จำหน่าย